
Narva linna veepuhastusjaama rajamise investeeringuprojekti keskkonnamõju hindamise algatamata jätmine

1. ASJAOLUD JA MENETLUSE KÄIK
14.aprillil 2008. a esitas AS Narva Vesi Narva Linnavalitsusele taotluse keskkonnamõjude hindamise algatamiseks või algatamata jätmiseks (sisse tulnud 15.04.2008. a nr 688/1-12) Narva linna veepuhastusjaama rajamise investeeringuprojektile. Kavandatavaks tegevuseks on Narva linna uue veepuhastusjaama rajamine ning Mustajõe veehaarde osaline rekonstrueerimine. Kavandatava tegevuse põhieesmärgiks on normidele vastava joogivee tagamine Narva linna elanikele ning teistele tarbijatele. Projekti tegevuste finantseerimiseks esitatakse taotlus Euroopa Liidu Ühtekuuluvosfondi või mõnele teisele võimalikule rahastajale.

Veepuhastusjaama rajamise projekti algataja on AS Narva Vesi, aadress on Kulgu 4, 20104 Narva, tel. 35 69000, e-post: info@narvavesi.ee, kontaktisik: Hilje Õunapuu. Otsustaja on Narva Linnavalitsuse Arhitektuuri- ja Linnaplaneerimise Amet, Peetri plats 5, 20308 Narva, tel. 3599050, e-post: info@narvaplan.ee.

Kohaliku omavalitsuse kohustuseks on otsustada, kas keskkonnamõju hindamise läbiviimine on vajalik või mitte.
Keskkonnamõju hindamise ja keskkonnajuhtimissüsteemi seaduse (edaspidi KMH ja KKJS seadus) § 3 p. 1 järgi hinnatakse keskkonnamõju, kui taotletakse tegevusluba või selle muutmist ning tegevusloa taotlemise või muutmise põhjuseks olev kavandatav tegevus toob eeldatavalt kaasa olulise keskkonnamõju. Sama seaduse § 7 p. 4 järgi on tegevusloaks ka §7 nimetamata muu dokument, mis lubab eeldatavalt olulise keskkonnamõjuga kavandatavat tegevust. Euroopa Liidu Ühtekuluvusfondile esitatavat taotlust investeerimisprojekti rahastamiseks võib käsitada tegevusloana kui muud dokumenti, mis lubab eeldatavalt olulise keskkonnamõjuga kavandatavat tegevust. Investeerimisprojekti esitamise taotlus esitatakse projekti tegevuste toetuseks rahaliste ressursside saamiseks ja taotlus kirjeldab piisava selgusega projekti tegevusi, tegevuste mahtu ja maksumust ning tegevustega kaasneda võivat keskkonnamõju, seetõttu on taotluse esitamisel võimalik hinnata projekti tegevuste eeldatavat keskkonnamõju ja projekti tegevuste tulemused peavad olema hästi prognoositavad. Seetõttu on investeeringuprojekti taotluse esitamisel keskkonnamõju hindamine, sh keskkonnamõju hindamise algatamise kaalumine kooskõlas ka KMH ja KKJS seaduse § 2 toodud keskkonnamõju hindamise eesmärkidega.

Keskkonnamõju hindamine KMH ja KKJS seaduse mõistes tuleb alati algatada, kui kavandatava tegevusega kaasneb oluline keskkonnamõju. KMH ja KKJS seaduse § 6 lg 1 loetleb tegevused, millega kaasneb oluline keskkonnamõju. Veepuhastusjaama ehitamise ja veehaarde rekonstrueerimise puhul võib sellisteks tegevusteks pidada seaduse § 6 lg 1 p. 19: veejuhtme püstitamine, kui keskmine vooluhulk ületab 100 miljonit kuupmeetrit aastas või kui veehaardes oleva vee keskmine vooluhulk on üle 2000 miljoni kuupmeetri aastas ja veejuhtme kaudu ärajuhitava vee hulk ületab viit protsenti veehaarde aastasest keskmisest vooluhulgast. Mustajõe veehaardest plaaneeritakse vett võtta keskmiselt 17374 kuupmeetri päevas ehk 6,3 miljonit kuupmeetrit aastas. Seega jääb veevõtt tunduvalt alla eelpool toodud künniskogusele.

Kui tegevus ei ole KMH ja KKJS seaduse § 6 lg 1 märgitud, tuleb kavandatavat tegevust analüüsida § 6 lg 2 toodud tegevuste ja Vabariigi Valitsuse 29. augusti 2005.a määruses nr 224 “Tegevusvaldkondade, mille korral tuleb kaaluda keskkonnamõju hindamise algatamise vajalikkust, täpsustatud loetelu” toodud künniskogustes alusel. Kavandatavaid tegevusi võib vaadelda kui KMH ja KKJS seaduse § 6 lg 2 ja Vabariigi Valitsuse määruses mõistes muude tegevustena, mis võivad kaasa tuua olulise keskkonnamõju. Planeeritava tegevuse tuleb analüüsida, kas on tegemist olulise keskkonnamõjuga tegevusega KMH ja KKJS § 6 lg 3 kriteeriumide alusel. 

“Narva veepuhastusjaama rajamine. Keskkonnamõju hindamine. Eelhinnang” (Estonian,Latvian & Lithuanian Enviroment OÜ, 2008) järgi keskkonnamõju hindamise vajadus puudub, kuna kavandatud tegevust ei peeta Eesti ja Euroopa Liidu õigusaktide järgi olulise keskkonnamõjuga tegevuseks, mistõttu arenduse keskkonnamõju automaatselt, õigusaktidest lähtuvalt, hindama ei pea. Eelhinnangu järgi olulisemad negatiivsed keskkonnamõjud, mis võivad veepuhastusjaama ehitamisel ja kasutamisel esineda, on järgmised: ehitamisel- ja rekonstrueerimisel tekkivad jäätmed ja nende käitlemine; kasutatavate transpordivahendite ja mehhanismide tekitatav müra ja saasteainete heide õhku; ehitamise- ja rekonstrueerimisega kaasneda võivad avariiolukorrad ja nende mõju inimese tervisele ja keskkonnale; ajutised veekatkestused ja nende mõju tarbijatele; võimalikud ehitamise- ja rekonstrueerimisaegsed seisakud veepuhastusprotsessis ja sellest tulenevad mõjud inimese tervisele ja keskkonnale; mõju pinnavee kvantiteedile läbi veevõtu. Veepuhastusjaama ehitamisel ja veehaarde rekonstrueerimisel ja hilisema käitamisega kaasnevad olulised positiivsed mõjud: tarbitavavee kvaliteedi oluline paranemine; üldise teenusekvaliteedi paranemine; väiksem vajadus loodusvarade järele seoses veepuhastusprotsessi efektiivsuse suurenemisele. Kavandatava tegevusega kaasnevad positiivsed mõjud inimese tervisele tänu joogivee kvaliteedi olulisele paranemisele ning ületavad tunduvalt negatiivseid häiringuid ning mõjusid.

Eelhinnangus on toodud ka ettepanekud negatiivsete keskkonnamõjude vähendamiseks, mis on kohustuslikuks projekteerimise lähteülesande koostamisel.

2. ÕIGUSLIKUD JÄRELDUSED

2.1. Vastavalt KMH ja KKJS seaduse § 11 lõikele 8 keskkonnamõju hindamise algatamise või algatamata jätmise otsuses peavad olema: 1) otsustaja nimi ja kontaktandmed; 2) kavandatava tegevuse nimetus ja eesmärk; 3) kavandatava tegevuse keskkonnamõju hindamise algatamise või algatamata jätmise põhjendus; 4) piiriülese keskkonnamõju hindamise algatamise korral teave piiriülese keskkonnamõju hindamise algatamise kohta; 5)teave kavandatava tegevuse keskkonnamõju mindamise menetluste liitmise kohta; 6)teave vajalike keskkonnauuringute kohta.

2.2. Vastavalt KMH ja KKJS seaduse § 12 lg 1 p. 3 otsustaja teatab kavandatava tegevuse keskkonnamõju hindamise algatamata jätmisest liht- või tähtkirjaga menetlusosalistele ja arendaja kulul ametlikus väljaandes Ametlikud Teadaanded 14 päeva jooksul keskkonnamõju hindamise algatamata jätmise otsuse tegemisest arvates, kui tegevusloa andmisest või selle andmisest keeldumisest avalikult ei teatata.

3. OTSUS

3.1. Mitte algatada Narva veepuhastusjaama rajamise investeeringuprojekti keskkonnamõju hindamist;

3.2. Narva veepuhastusjaama rajamise investeeringuprojekti keskkonnamõju hindamise algatamata jätmise otsusega saab tutvuda Narva Linnavalitsuse Arhitektuuriametis vastuvõtuaegadel- esmaspäeviti kell 13.00-17.00; kolmapäeviti 10.00-12.00 ja 13.00-17.00;
3.3. Arhitektuuriametil korraldada keskkonnamõju strateegilise hindamise algatamata jätmise otsuse avaldamine 14 päeva jooksul otsuse tegemisest arvates ametlikus väljaandes Ametlikud Teadaanded ja ajalehes, milles Narva linn avaldab oma ametlikke teadaandeid.
4. RAKENDUSSÄTTED

4.1. Otsus on võimalik vaidlustada Tartu Halduskohtu Jõhvi Kohtumajas 30 päeva jooksul arvates korralduse teatavakstegemisest.
4.2. Otsus jõustub teatavakstegemisest.

